Szakpolitikai elemzés és jelentés CEDEFOP:

A Cedefop nyomon követi az országok által a bruges-i közleményben elfogadott rövid távú eredmények megvalósításában elért haladást. Minden uniós tagállam, továbbá Norvégia és Izland esetében véglegesítették az országspecifikus adatlapokat és azokat elérhetővé tették a Bizottság számára, amely országspecifikus ajánlásokat fogalmaz meg az európai szemeszter számára. A Cedefop 2014-es VET policy monitoring report (Szakképzési politikával kapcsolatos ellenőrző jelentés) jelentésre való felkészülés jegyében a szakképzési tanácsadó bizottság (ACVT) tagjaiból álló fókuszcsoportokban tárgyalták meg a politikák eredményességét. A ReferNet partnerek által készített Descriptions of national VET systems (Nemzeti szakképzési rendszerek leírása) dokumentumot 29 ország esetében tették közzé elektronikusan. A szakképzési főigazgatók márciusi ülésére elkészítették az Írország szakképzését bemutató kiadványt. A Vocational education and training in Lithuania – Short description and Spotlight on VET in Lithuania (Szakoktatás és -képzés Litvániában – a litvániai szakképzés bemutatása és rövid leírása) című kiadványt a szakképzési főigazgatók novemberi ülésén és a szakképzésről szóló elnökségi konferencián tették közzé. A Cedefop On the way to 2020: data for vocational education and training (2020 felé: adatok a szakoktatás és -képzéssel kapcsolatban) kiadványának közzététele.

Közös Európai eszközök, képesítések és tanulási eredmények

A Cedefop szakpolitikai tanácsadást nyújtott uniós szintű munkacsoportoknak az uniós eszközök végrehajtásának támogatásához. Az Európai Képesítési Keretrendszer (EQF) 5. szintű képesítéseivel kapcsolatos Cedefop tanulmány és az Analysis and overview of NQF level descriptors in European countries (Európai országok nemzeti szintű képesítési keretrendszereinek (NQF) elemzése és áttekintése) című dokumentum közvetlenül hozzájárult az EQF/NQF végrehajtásához. A The role of qualifications in governing professions and occupations (Szakképesítések szerepe a szakmák és foglalkozások irányításában) című tanulmány közzététele. Az európai szakképzési keretrendszer (ECVET) lehetőségeiről és az előtt álló kihívásokról szóló tájékoztató feljegyzés. Az Europass honlap 20,85 millió látogatót vonzott (14,8 millió) és 10,16 millió (8,3 millió) online önéletrajzot készítettek el. Az Európai Parlamenttel tartott munkavacsora során az európai eszközökkel kapcsolatos eredményeket és kihívásokat tárgyaltuk meg. Közzétettük a Renewing VET provision: Understanding feedback mechanisms between initial VET and the labour market (A szakképzés megújítása: a kezdeti szakképzési rendelkezések és a munkaerőpiac közötti visszacsatolási mechanizmus megértése) című Cedefop tanulmányt. A Keeping young people in (vocational) education: what works? (Fiatalok szakképzésben tartása: a célravezető módszer)című tájékoztató feljegyzés elkészítése a litván elnökség szakképzésről szóló konferenciájára.

Felnőttképzés és átalakulások

A Return to Work – work-based learning and the reintegration of unemployed adults into the labour market (Vissza a munkához- munkaalapú tanulás és munkanélküli felnőttek visszaintegrálása a munkaerőpiacra) című Cedefop tanulmányt a litván elnökség szakképzésről szóló konferenciáján vitatták meg. Közzétettük a Benefits of vocational education and training in Europe for people, organisations and countries (A szakoktatás és -képzés előnyei Európában az emberek, a szervezetek, az országok számára), valamint a Labour market outcomes of vocational education in Europe (Az európai szakképzés munkaerőpiaci eredményei) című Cedefop tanulmányokat. Elkészült az európai vállalatoknál folyó nem formális és informális tanulás elismeréséről szóló Cedefop tanulmány végleges változata, amelynek szintézisét a Cedefop és az Oktatásügyi és Kulturális Főigazgatóság közös szemináriumán terjesztettük, a validációról szóló 2012-es tanácsi ajánlás nyomon követésének megkezdéseként. A tanulószerződéses gyakorlati képzés európai szövetsége támogatására a Cedefop magas szintű konferenciát szervezett „Renewing vocational education and training to tackle skill mismatch – work-based learning and apprenticeship for all?” (A szakoktatás és -képzés megújítása a strukturális munkaerőhiány kezelése érdekében – munkaalapú tanulás és tanulószerződéses gyakorlati képzés mindenkinek?) címmel.

Készségelemzés

A Cedefop támogatta az uniós „készségkörkép” (EUSP) kidolgozását, amelynek készítését 2014-től fog teljes egészében átvenni. Kiadtuk a Cedefop 2013-as előrejelzését a készségek Európai Unión belüli keresletének és kínálatának alakulásáról. A Roads to recovery: three skill and labour market scenarios for 2025 (A kilábalás felé: három forgatókönyv a készségekkel és a munkaerőpiaccal kapcsolatban 2025-re) című dokumentum foglalta össze a főbb megállapításokat. Kiadtuk a Quantifying skill needs in Europe – Occupational skills profiles: methodology and application (A készségek iránti igény számszerűsítése Európában – foglalkoztatási készségprofilok: módszertan és alkalmazás) című Cedefop kutatási dokumentumot. Közzétettük a Skills for a low carbon Europe (Készségek az alacsony szén-dioxid-kibocsátású Európa számára) című tájékoztató jegyzetet és kiadványt. A Cedefop strukturális munkaerőhiánnyal kapcsolatos adatai és elemzései hozzájárultak a Világgazdasági Fórum foglalkoztatással foglalkozó tanácsának munkájához, és azokat a 2013-ban Abu Dzabiban tartott csúcstalálkozón mutatták be.

Szervezeti hatás

A Cedefop 2007–2012 közötti (külső) értékelése azt vizsgálta, hogy a Központ munkája összhangban állt-e az európai szakpolitikákkal, továbbá hatékonyságát, hatását és négy másik uniós ügynökséggel megvalósított szinergiáit is megvizsgálta. Az értékelés a következőket emelte ki: A Cedefop sikeresen valósította meg az alapító rendeletében szereplő célokat és világszerte elismerik vezető szakmai szerepét a képesítési keretrendszerek és készségek terén; a Cedefop tevékenysége nem tartalmaz párhuzamosságokat más európai, nemzeti vagy nemzetközi szintű szereplővel; a Központ által közzétett dokumentumok népszerűsége és a letöltések száma jelentősen nőtt; az általa szervezett események minősége és a résztvevők elégedettsége magas volt; működése pedig költséghatékonynak minősül. A Cedefop teljesítménymérési rendszert alkalmaz hatásának, hatékonyságának és eredményességének irányítása és értékelése céljából. 173 uniós szintű szakpolitikai dokumentum (169) idézte a Cedefop megállapításait. A Cedefop vezetése tovább folytatta a Központ működésének hatékony és eredményes támogatását. Egy 2013-ban a dolgozók körében végzett felmérés megerősítette a személyzet elégedettségét az adminisztratív háttérszolgálati tevékenységekkel.

További információk: www.cedefop.europa.eu (2013-as éves jelentés és éves tevékenységi jelentés).